ตำรวจย้ำหลัง 6 โมงเย็นวันนี้ห้ามโฆษณาหาเสียงให้พรรคการเมืองและห้ามจัดเลี้ยงทั่วประเทศ
พลตำรวจโท นิธิธร จินตกานนท์ ผู้บัญชาการประจำสำนักงานผู้บัญชาการตำรวจแห่งชาติ ในฐานะโฆษกศูนย์อำนวยการรักษาความปลอดภัยและความสงบเรียบร้อยการจัดการเลือกตั้ง  สำนักงานตำรวจแห่งชาติ (ศลต.ตร.)  แจ้งย้ำเตือนประชาชนถึงสิ่งที่ห้ามการกระทำหลังเวลา 18.00 น.ของวันนี้เป็นต้นไปจนถึงเวลา 18.00 น. ของวันที่ 14 พฤษภาคม 2566 เนื่องจากจะเข้าข่ายผิดกฎหมายการเลือกตั้งคือ ห้ามจำหน่าย จ่ายแจกหรือจัดเลี้ยงสุราในเขตเลือกตั้ง ซึ่งครอบคลุมทั่วประเทศและห้ามโฆษณาหาเสียงให้พรรคการเมือง หรือผู้สมัคร ส.ส. ทุกรูปแบบ งดเว้นการสวมใส่เครื่องแต่งกายที่มีสัญลักษณ์โลโก้พรรคการเมือง หมายเลขพรรคการเมืองหรือผู้สมัคร โดยเฉพาะเมื่อเข้าคูหา หรือบริเวณใกล้เคียงหน่วยเลือกตั้ง งดเว้นการโพสต์ข้อความ อัปโหลดภาพ หรือคลิปที่มีเนื้อหาลักษณะหาเสียงเลือกตั้งลงบนโซเชียลมีเดีย ซึ่งทั้งสองกรณีหากฝ่าฝืนจะมีโทษจำคุกไม่เกิน 6 เดือน ปรับไม่เกิน 10,000 บาท หรือทั้งจำทั้งปรับขณะเดียวกันขอให้หลีกเลี่ยงการกระทำ ที่เข้าข่ายผิดกฎหมายการเลือกตั้งคือ การซื้อขายเสียง จูงใจให้ลงคะแนนแก่ผู้สมัคร ซึ่งมีความผิดทั้งผู้ซื้อและผู้ขาย การพนันผลการเลือกตั้ง การจัดยานพาหนะขนคนไปเลือกตั้งเพื่อจูงใจให้ไปลงคะแนนเลือกผู้สมัครผู้หนึ่งผู้ใด การขัดขวางไม่ให้ออกไปใช้สิทธิเลือกตั้ง และการรื้อย้าย ปลด ทำลาย หรือเก็บป้ายหาเสียง ต้องทำโดยเจ้าของ หรือผู้รับมอบอำนาจเท่านั้น ผู้อื่นจะกระทำไม่ได้ ฝ่าฝืนมีความผิดตามประมวลกฎหมายอาญา มีโทษทั้งจำทั้งปรับพล.ต.ท.นิธิธร กล่าวเพิ่มเติมว่า ในคืนวันนี้ ตำรวจจะเพิ่มความเข้มในการป้องกันปราบปรามการซื้อขายเสียงยิ่งขึ้น โดยตั้งแต่วันที่ 9 พฤษภาคมที่ผ่านมา สามารถจับกุมจับกุมดำเนินคดี ผู้กระทำผิดฐานซื้อเสียงได้แล้ว 3 ราย ที่จังหวัดบึงกาฬ  พระนครศรีอยุธยา และพิจิตร โดยสามารถจับกุมได้พร้อมโพยรายชื่อและของกลางเงินสด อยู่ระหว่างการดำเนินคดีตามกฎหมายหากประชาชนพบเห็นการกระทำความผิดกฎหมายเลือกตั้ง แจ้งได้ที่สายด่วน 191 หรือ 1599 หรือที่สถานีตำรวจนครบาล สถานีตำรวจภูธรทุกแห่ง ตลอด 24 ชั่วโมง หรือที่สายด่วน กกต.1444